Kegyelem nektek és békesség Istentől a mi Atyánktól és az Úr Jézus Krisztustól! Ámen

Ézs 52,13 – 53,11  
*Íme, eredményes lesz a szolgám! Magasztos lesz és felséges, igen magasra emelkedik. 14Sokan csak iszonyodtak tőle, annyira torz volt; nem volt már emberi a külseje, kinézete nem volt emberhez hasonló. 15De bámulatba ejt majd sok népet, királyok is befogják előtte szájukat, mert olyan dolgot látnak, amiről senki sem beszélt nekik, olyasmit tudnak meg, amiről addig nem hallottak. 1Ki hitte volna el, amit hallottunk, és az ÚR karjának ereje ki előtt volt nyilvánvaló? 2Mint vesszőszál sarjadt ki előttünk, mint gyökér a szikkadt földből. Nem volt neki szép alakja, amiben gyönyörködhettünk volna, sem olyan külseje, amiért kedvelhettük volna. 3Megvetett volt, és emberektől elhagyatott, fájdalmak férfia, betegség ismerője. Eltakartuk arcunkat előle, megvetett volt, nem törődtünk vele. 4Pedig a mi betegségeinket viselte, a mi fájdalmainkat hordozta. Mi meg azt gondoltuk, hogy Isten csapása sújtotta és kínozta. 5Pedig a mi vétkeink miatt kapott sebeket, bűneink miatt törték össze. Ő bűnhődött, hogy nekünk békességünk legyen, az ő sebei árán gyógyultunk meg. 6Mindnyájan tévelyegtünk, mint a juhok, mindenki a maga útját járta. De az ÚR őt sújtotta mindnyájunk bűnéért. 7Amikor kínozták, alázatos maradt, száját sem nyitotta ki. Mint a bárány, ha vágóhídra viszik, vagy mint a juh, mely némán tűri, hogy nyírják, ő sem nyitotta ki száját. 8Fogság és ítélet nélkül hurcolták el, de kortársai közül ki törődött azzal, hogy amikor kiirtják a földön élők közül, népe vétke miatt éri a büntetés?! 9A bűnösök közt adtak sírt neki, a gazdagok közé jutott halála után, bár nem követett el gonoszságot, és nem beszélt álnokul. 10Az ÚR akarata volt az, hogy betegség törje össze. De ha fel is áldozta magát jóvátételül, mégis meglátja utódait, sokáig él. Az ÚR akarata célhoz jut vele. 11Lelki gyötrelmeitől megszabadulva, elégedetten szemléli majd őket. Igaz szolgám sokakat tesz igazzá ismeretével, és ő hordozza bűneiket.*

Kereszt alá gyűlt Testvéreim!

Dsida Jenő költő fogalmaz úgy a *Valami eltörött* című versében, hogy:   
*Senki se tudja, mit veszített,  
de a sétatéren, a híd alatt,  
az ágyban, a csókban, a zsebében  
valamit mindenki kutat.*

*Valahol valami eltörött,  
valahol valami nincsen rendjén.  
...Künn a határban Kain zokog  
a holt Ábel fölött.*  
Közös tapasztalatunk, közös kínunk ez a keresés és ez az érzés, hogy valami, valahol eltörött. Hagy valami nagyon nincs rendjén, a jó rend szerint ebben a világban, az életünkben, a hitünkben.   
Valami… és keressük a hibát a rendszerben, a vezetőkben, a másik emberben, még végül magunkban is, úgy mintha tűt keresnénk a szénakazalban, mintha egy homokszem akasztotta volna meg a nagy gépezetet, mintha valami érthetetlen apróság lenne az, ami erről a szenvedést okozó hibáról tehet.

És eljön Nagypéntek. Eljön az idő, amikor az az aprónak kezelt hiba a földbe tarol téged is, a véres sárba nyomja az arcunkat és kikerülhetetlenül dübörgi felénk: Ez nem egy apróság, ez az a szinte megszámlálhatatlan gyűlölködésed, önimádatod, irigységed, hazugságod, hűtlenséged – a bűneid áradata, ami letarolta az életed. Amivel elárasztottad magadat és a világot és amiben a környezeted és már te is ott fuldoklasz.   
Ez nem kis hiba, amit gyorsan orvosolni tudsz. Ez nem egy távoli hiba, amit rég a bűnbeesés alkalmával követtek el, vagy amit ma távol egy arctalan nagyvállalat tett. Ez te vagy és én vagyunk. Mi vagyunk, akik bűnös Barabásokat éltetünk. Mi vagyunk, akik eltakarjuk az arcunkat a szenvedőtől. Mi vagyunk, akik hazug tanúvallomásokat teszünk, hogy mentsük az irhánkat, vagy épp az istenített vagyont. Mi vagyunk, akik inkább beállunk a csúfolódók, a kínzók közé, csak nehogy kinézzenek a közösségből. Mi vagyunk, akik nem háromszor, hanem milliószor is megtagadjuk Jézust. Mi vagyunk, akik eltörtük, elveszítettük, amit Isten alkotott, a jó rendet, a békesség és szeretet valóságát.

Eltörtük. Eltörtük, mint a teli üvegkancsó és most csodálkozunk, hogy miért szomjazunk.   
Keressük azt, ami éltet, keressük azt, ami felüdíthet, keressük azt, amit hiába próbálunk erőszakkal megmarkolni, a magunkénak hazudni, csak kifolyik a kezeink közül. Keressük az irgalom, a bűnbocsánat, a helyreállítás lehetőségét magunkban, a környezetünkben, a vezetőinkben, a világban és csodálkozunk, hogy sehol se leljük. Csodálkozunk, hogy ez bizony tényleg hiánycikk a boltok polcairól, hogy hiába töltenénk még egy ünnepet a plázában, vagy a munkában a templom helyett, akkor se találnánk rá arra, ami elveszett, az igazi kapcsolatra a mennyei Atya és magunk között, a szeretetből táplálkozó és élő hitre.

De az Úr szeretete közbelép, közbeszól, ennek az eszét vesztett világi kutakodásnak és reménytelenségnek. Elénk adja, értünk adja, a kereszt magasába emeli a megoldást, a megváltást.  
Ő ki akar hozni a plázából, a munkából, a világi vezetők propagandájából, a környezeted csábításaiból, a magad hazugságaiból és félelmeiből és kereszthez akar vezetni. Az érted testet öltött, szenvedett és megöletet Krisztushoz. Nem azért, hogy elborzasszon, nem azért, hogy végre sikítva menekülj elborzadva, hogy mit okoznak a bűneid, nem az önmarcangolásba akar száműzni téged! Mert Isten nem hazátlanul kóborló Kainokká akar tenni minket. Mai igénk sem ezt mondja, hanem, hogy: „*14Sokan csak iszonyodtak tőle, annyira torz volt; nem volt már emberi a külseje, kinézete nem volt emberhez hasonló. 15De bámulatba ejt majd sok népet, királyok is befogják előtte szájukat, mert olyan dolgot látnak, amiről senki sem beszélt nekik, olyasmit tudnak meg, amiről addig nem hallottak.”*.  
Iszonyodnak ma is sokan: *Miért kellet ez? Milyen isten ez?*. De Isten nem ezt akarta, hanem téged megmenteni akart. Téged szeretni és magához ölelni akart, amire nem hagytunk más utat, csak ezt. Vagy Ő hoz áldozatot, vagy Ő vállalja értünk a testi létet, a testi-lelki szenvedést, a kereszthalált, vagy mi elveszünk, belefulladunk a bűneinkbe. Mert nekünk nem volt és nem lett volna megoldásunk rá, hogy helyrehozzuk, helyre állítsuk, azt, ami eltörött.   
A bűn áradatát nem lehet megfékezni világi eszközökkel. Ha árad a pusztítás, ha Isten hagyja, akkor olyan pusztulás jön, mint Noé idejében az özönvíz. A bűn olyan az életünkben, mint a hulló esőcseppek. Sokáig tűnik jelentéktelennek, elhanyagolhatónak, ami felett könnyedén szemet hunysz, de aztán felgyülemlik, gátakat szakít át, letarol mindent, ami valóban értékes és szép, nem marad utána, csak a semmi. És ott már nincs keresnivalónk, ott már nincs élet, csak kárhozat.

Krisztus a kereszttel azonban utat adott nekünk, vállalta, hogy bár nem Ő törte el, nem Ő veszítette el a kapcsolatot, a jó rendet, de elszenvedi a bűntetést, elszenvedi a következményeket, és téged kiment a fojtogató hullámokból. Általa megérkezett a mentőhajó a világba. Nem egy ócska ladik, ami legalább egy kis hamis reménység lehet, hanem mindent legyőző, partot érő megmentő. Ahogyan mai igénk is tanúskodik róla:  
*„Az ÚR akarata célhoz jut vele. 11Lelki gyötrelmeitől megszabadulva, elégedetten szemléli majd őket. Igaz szolgám sokakat tesz igazzá ismeretével, és ő hordozza bűneiket.”*Nézzünk fel ma a keresztre, az ott megfeszített Krisztusra és lássuk magunkat, mint valóban fuldokolókat. Nyújtsuk a kezünket, a szívünket a Megváltó felé és kérjük, hogy Ő mentsen meg, Ő állítsa helyre, ami eltörtött, Ő találja meg, ami elveszett, könyörögjünk, hogy hordozza el, vegye magára a mi bűneinket is! Ámen